b'\n_START_ARTICLE_\nKarm\xc3\xb8y kommunale kino\n_START_PARAGRAPH_\nKarm\xc3\xb8y kommunale kino er Karm\xc3\xb8ys eneste kino. Kinoen som ligger i Kopervik sentrum ble \xc3\xa5pnet 6. januar 1968. Da var det slutt p\xc3\xa5 40 \xc3\xa5rs drift av Kopervik kommunale kino, som var gamle Kopervik kommunes kino fra 1928. Den nye kinoen var en moderne kino, faktisk i sin tid den mest moderne kinoen mellom Stavanger og Bergen. Kinoen har i l\xc3\xb8pet av de \xc3\xa5rene den har eksistert gjennomg\xc3\xa5tt flere mindre moderniseringer. Det er fortsatt en moderne kino, som viser det meste av nye kinofilmer. Den best\xc3\xa5r av 3 saler. Sal 1 har 425 seter, mens de to andre er sm\xc3\xa5 intime saler p\xc3\xa5 50 seter. Det er n\xc3\xa5 bestemt at i l\xc3\xb8pet av h\xc3\xb8sten 2010 s\xc3\xa5 vil hele kinoen digitaliseres, samt. at Sal 1 vil bli utstyrt for \xc3\xa5 kunne vise 3D-filmer.\n_START_SECTION_\nHistorikk\n_START_PARAGRAPH_\nDe f\xc3\xb8rste kinovisningene i byen foregikk p\xc3\xa5 Folkets Hus frem til Koperviks f\xc3\xb8rste faste kino, Kopervik Kommunal Kino, ble bygget i hovedgaten i 1928. Etter 40 \xc3\xa5rs drift hadde det skjedd stor utvikling p\xc3\xa5 kinofronten, og det ble klart at den nye storkommunen Karm\xc3\xb8y skulle bygge et nytt kinobygg i Kopervik sentrum. Karm\xc3\xb8y Kommunale Kino ble \xc3\xa5pnet i januar 1968, og var frem til Edda Kino i Haugesund ble bygget distriktets st\xc3\xb8rste og beste kino. Det gamle kinobygget i hovedgaten ble s\xc3\xa5 revet for \xc3\xa5 gi plass til et st\xc3\xb8rre forretningsbygg.'